Първата единична снимка в света която показва цялото крайбрежие на една държава представиха създателите ѝ днес в галерия „Фотосинтезис” в София. Проектът се нарича Black Sea View и негов автор е фоторепортерът Марин Каравелов, който в последните години е сред най-добрите дрон-фотографи на България. Снимката продължава да се сглобява от 25 000 единични кадъра, снимани от дрон, мотоделтапланер и яхта в продължение на два летни сезона. Само печатният и вариант за гледане на изложба би тежал около един тон и би бил дълъг почти километър. С Марин Каравелов работи екип от дизайнери, уеб-специалисти и програмисти, които поетапно качват снимката в сайта www.blackseaview.bg, заедно с 360 градусови панорами на определени места и превръща проекта в платформа за надграждане и актуализиране с много и разнообразна информация. Създателите разработват и мобилно приложение, с което човек ще може да обиколи цялото Черноморие от таблета или мобилния си телефон. Към момента Мистерство на туризма проявява нулев интерес за подпомагане на мегапроекта, и екипът работи по него със собствени сили и с идеята да привлече частен партньор за надграждане на новите идеи. Снимката ще кандидатства и за книгата на рекордите „Гинес”. Снимка: БУЛФОТО

Известният археолог проф.Диана Гергова (втората отляво надясно) от АИМ – София заедно с д-р Йордан Анастасов от Женевския университет започнаха археологически проучвания на могила 24 в историко-археологическия резерват „Сборяново” край село Свещари, Разградска област. В рамките на българо-швейцарска програма в тазгодишните разкопки участват десет студенти и специалисти от чужбина. Снимка: БТА

Над 350 състезатели от 20 клуба участват в държавния индивидуален шампионат по спортна акробатика, на който Благоевград е за първи път домакин от днес до 3 юли. Първенството бе открито в зала „Скаптопара”. Снимка: БТА

Заместник-министърът на здравеопазването д-р Ваньо Шарков, областният управител на Пловдив Здравко Димитров и директорът на МБАЛ „Пловдив” доц. д-р Георги Йорданов откриха две обновени отделения на болницата – хирургичния блок на клиниката по урология и интензивния сектор на неонтологичното отделение. Снимка: БГНЕС

Регионална библиотека „Христо Ботев” – Враца, откри и тази година инициативата „Лято в библиотеката” 2016. Началото бе дадено в градинката зад паметника на Христо Ботев, където малчуганите от детските градини във Враца избраха приказни герои и разказаха на приятелите си за тях. Инициативата ще продължи до 1 септември. Снимка: БУЛФОТО

Кметът на София Йорданка Фандъкова, министърът на транспорта, информационните технологии и съобщенията Ивайло Московски и изпълнителният директор на „Метрополитен” инж. Стоян Братоев инспектираха новата метростанция „Витоша”. Снимка: БУЛФОТО

В присъствието на Росен Плевнелиев и Петро Порошенко бяха подписани споразумения за съвместна работа в областта на спорта и науката между България и Украйна. Снимка: БГНЕС

Археолози, архитекти, реставратори, художници и други специалисти от обединението „Форум културно наследство” проведоха протест пред Народното събрание с искане президентът да наложи вето на текстовете, които бяха приети окончателно миналата седмица. Промените предвиждат общините, а не специализирания Национален институт за недвижимо наследство, да оценяват допустимите намеси в паметници на културата от категория местно значение и по-ниско. Това, според експертната общност, отваря вратите за безпроблемно унищожение на ценни сгради. Снимка: БГНЕС

Жътвената кампания в Добричка област беше открита в землището на кооперацията „Карвуна” в Каварна. Преди комбайните да навлязат в пшеничените масиви, жени от клуба на пенсионера и от читалището в града възпроизведоха обичая „Зажънване”, свещеници отслужиха водосвет за здраве и берекет. В кооперация „Карвуна” реколтата е отлична и се очаква добивът да надхвърли 600 килограма от декар. Снимка: БТА

В Централните софийски гробища бяха поднесени цветя и венци по случай 45-ата годишнина от трагичната гибел на легендарните футболисти на Левски и националния отбор Георги Аспарухов-Гунди и Никола Котков. Снимка: БГНЕС

Заведение от корабни контейнери е почти готово да заработи на варненското пристанище. То ще бъде част от общото облагородяване на пристанищната зона и превръщането и́ в зона за разходки и отдих с различни атракции и забавления. Снимка: БУЛФОТО

Държавният глава Росен Плевнелиев посрещна президента на Украйна Петро Порошенко с официална церемония на площад „Св. Александър Невски” в столицата. Снимка: БГНЕС

Около 30 рокери с мотори от клуб „Нощни вълци”, придобили популярност като рокерите на Путин, пристигнаха днес в Бургас. В комплекс „Славейков” ги очакваха мотористи от бургаския клуб Black Sea Hooligans MC. Български свещеник извърши водосвет за рокерите от двата клуба. „Поддържаме Путин, той е нашият президент, но ние сме мотоциклетисти, имаме друг живот. Политиката си е политика, гледаме да стоим встрани от нея”, заяви Андрей Бобровский, президент на едно от отделенията на „Нощни вълци”. Снимка: БУЛФОТО

С шест медала, сред които 1 златен, 3 сребърни и 2 бронзови се завърна българският олимпийски отбор по математика след сериозна надпревара в Младежката балканска олимпиада. „Постиженията тази година са изключително високи. Голям повод за гордост е златният медал на Евгени Кайряков, който също така е втори сред 124 състезатели в общото класиране на олимпиадата”, коментират от СРООПН. Тази година престижното състезание се проведе от 24 до 29 юни в Слатина, Румъния. Участие взеха единадесет балкански държави и девет гостуващи държави от цял свят, сред които Индонезия, Франция, Саудитска Арабия и Филипини. България се нареди на четвърто място в отборното класиране след Турция, Румъния и Сърбия. Снимка: БГНЕС

Председателят на Скупщината на Черна гора Дарко Пайович, председателят на Групата за приятелство Черна гора – България Тарзан Милошевич и посланикът на България в Черна гора Младен Червеняков присъстваха на обсъждането и гласуването на законопроекта за ратифициране на Протокола към Северноатлантическия договор относно присъединяването на Черна гора в Народното събрание. Дарко Пайович се срещна и с председателя на Комисията по външна политика Джема Грозданова (на снимката). Снимка: БГНЕС

Един от най-значимите културни обекти в Разградска област е уникалната Тракийска царска гробница. Тя е част от историко-археологическия резерват „Сборяново” край село Свещари и е световен паметник на културата. Открита е при археологически проучвания през 1982 година и от 2000 година е отворена за посещения. През активния туристически сезон тя се посещава от повече от 10 000 души. Снимка: БТА